পঞ্চাশের দশকের শেষ দিকে আমি যখন চট্টগ্রাম কলেজে ভর্তি হই তখন ১০-১৫ জন চাকমা ছাত্র আমাদের সতীর্থ ছিল। এর মধ্যে একজন ছিল আরএল খিসা, সম্পর্কে মানবেন্দ্র লারমার চাচা। খিসা খুব ভালো কবিতা লিখত। কলেজে প্রথম বর্ষের ছাত্র থাকাকালে আমরা ‘অংকুর’ নামে একটি সাহিত্যপত্র বের করেছিলাম। খিসা ছিল এতে আমার অন্যতম সহযোগী। এতে তার একটা কবিতাও ছাপা হয়েছিল। সেবার গরমের ছুটিতে রাঙ্গামাটিতে তাদের বাড়ি যাওয়ার জন্য খিসা আমাদের কয়েকজনকে খুব পীড়াপীড়ি করেছিল। আমরা যাব বলে কথা দিয়েও শেষ মুহূর্তে যাওয়া হয়নি। সে জন্য খিসা খুব রাগ করেছিল। মন খারাপ করে একাই রাঙ্গামাটি গেল। কিন্তু আর ফিরে আসেনি। খবর এলো কাপ্তাই লেকে গোসল করতে নেমে সে ডুবে গিয়েছে।